Torna el teatre a Burjassot amb ‘La comedia de la vida’
2025-07-24

El Centre Cultural Tívoli tornarà a convertir-se en una acollidora platea, el divendres 21 d’octubre, per a acollir als espectadors i espectadores que decidisquen anar a gaudir d’una nova nit de teatre. Arriba a Burjassot, La comedia de la vida, de la mà de Comedy Pla, un espectacle que començarà a les 20 h i que assegura donar la benvinguda al cap de setmana a base de rialles. Les entrades per a gaudir en el Tívoli de La comèdia de la vida tenen un preu de 6 euros i es poden adquirir telemàticament, en aquest ENLLAÇ, o en la taquilla del Tívoli, la nit de la funció des d’una hora abans del seu inici.

Amb les actrius valencianes Lola Moltó i Marta Chiner sobre l’escenari, i amb text i direcció dels humoristes i monologuistes Rafa Alarcón i Jesús F. Manzano, La comedia de la vida és un al·legat a les dones amb totes les lletres. Es tracta d’una absurda comèdia, però també molt humana i entranyable, en la qual dues amigues artistes expliquen com han d’enfrontar-se a la vida, combinant el ser mare, esposa, amant i altres projectes de vida amb els projectes professionals, i tot això barrejat amb el glamur i la decadència dels escenaris.

Les dues conegudes actrius, habituals de la televisió valenciana, conservaran els seus noms originals en la seua interpretació de Marta i Lola, dues amigues de diferents edats que narraran, amb humor àcid, els seus respectius problemes personals amb els drames de la professió. La funció és també un homenatge al món de les varietés, amb tanta tradició a València. Així, l’obra es divideix en tres plans diferents: el monòleg, amb el qual les actrius trencaran la quarta paret interactuant amb el públic; els números musicals i la ‘sitcom’, que dominarà gran part de la peça teatral.